Aku banjur ganti neng nggone Mbok Noyo. Ora beda karo sing uwis-uwis. Omahe mbok Noyo sing statuse isih ngindung durung sertifikat dhewe iki ya nrenyuhake ati. Jogan lemah, tembok bata durung diplester. Omahe ciut kamangka dienggoni karo anak lan putune. Dak bayangake yen bengi mendah jejel riyel umpel-umpelan. Njur piye putu-putune sing arep sinau? Gek lampune mung saka teplok sing njalari gedhek pembatese kamar katon ireng nglanges. Sidane aku mung cukup njaluk cap jempol pinangka gantine tanda tangan amarga Mbok Noyo wong buta aksara. Isian kuesener bisa dak karang saka ngomah.